《偈六十九首》
宋代·释道宁

荡荡无迂曲，明明透古今。
问无别语，答岂异音。
一人张帆，一人把柁。
铁笛横吹，渔歌唱和。
啐啄同时，知音几个。
顺水逆流归去来，到岸方谙不恁麽。
不恁麽，为君宣，
甜如砂蜜，苦似黄连。
若不同床卧，焉知被底穿。

作者简介：释道宁（一○五三～一一一三），俗姓王，歙溪（今安徽歙县）人。祝发蒋山泉禅师，依雪窦老良禅师。踰二年，遍历丛林，参诸名宿。晚至白莲，参五祖法演禅师，顿彻法源。徽宗大观中，住潭州开福寺。政和三年卒，年六十一。为南岳下十四世，五祖法演禅师法嗣。《僧宝正续传》卷二、《嘉泰普灯录》卷一一、《五灯会元》卷一九有传。今录诗一百三十二首。